### NN 137/2021 (13.12.2021.), Pravilnik o izmjenama i dopunama Pravilnika o strukturi i sadržaju godišnjih i polugodišnjih financijskih izvještaja i drugih izvještaja alternativnog investicijskog fonda

Hrvatska agencija za nadzor financijskih usluga

2267

Na temelju članka 69. stavaka 4., 5. i 6. Zakona o alternativnim investicijskim fondovima (»Narodne novine«, broj 21/18, 126/19 i 110/21) i članka 19. stavka 6. Zakona o računovodstvu (»Narodne novine«, broj 78/15, 134/15, 120/16, 116/18, 42/20 i 47/20) Hrvatska agencija za nadzor financijskih usluga na sjednici Upravnog vijeća održanoj 9. prosinca 2021. godine donosi

PRAVILNIK

O IZMJENAMA I DOPUNAMA PRAVILNIKA O STRUKTURI I SADRŽAJU GODIŠNJIH I POLUGODIŠNJIH FINANCIJSKIH IZVJEŠTAJA I DRUGIH IZVJEŠTAJA ALTERNATIVNOG INVESTICIJSKOG FONDA

Članak 1.

U članku 3. Pravilnika o strukturi i sadržaju godišnjih i polugodišnjih financijskih izvještaja i drugih izvještaja alternativnog investicijskog fonda (»Narodne novine«, broj 13/19, 89/19, 31/20 i 98/29) stavak 3. mijenja se i glasi:

»(3) UAIF je dužan za AIF kojim upravlja sastaviti godišnje izvještaje za razdoblje poslovne godine, a veliki i srednji UAIF i polugodišnje izvještaje za prvih šest mjeseci poslovne godine.«.

Članak 2.

U članku 5. stavku 2. ispred riječi »UAIF« dodaju se riječi »Veliki i srednji«.

U stavku 3. ispred riječi »UAIF« dodaju se riječi »Veliki i srednji«.

Stavak 6. mijenja se i glasi:

»(6) Osim dodatnih izvještaja iz stavka 1. ovoga članka veliki i srednji UAIF je dužan sastavljati za AIF kojim upravlja izvještaje iz Priloga IV. Uredbe Obrasci za izvještavanje: UAIF.«.

U stavku 10. riječi »AIF-a rizičnog kapitala i AIF-a poduzetničkog kapitala« zamjenjuju se riječima »fonda za gospodarsku suradnju«.

U stavku 11. uvodna rečenica mijenja se i glasi: »Za ulaganja fonda za gospodarsku suradnju, AIF-a rizičnog kapitala, AIF-a poduzetničkog kapitala i AIF-a za ulaganje u nekretnine koja se osvaruju putem subjekata posebne namjene (eng. Special Puropse Vehicle, dalje: SPV), UAIF je dužan dostaviti opće podatke o SPV-u (članovi/vlasnici SPV-a, udio u vlasništvu članova SPV-a, članovi uprave, prava AIF-a koja proizlaze iz osnivanja/ulaganja u SPV i sl.), kao i podatke o imovini i obvezama SPV-a:«.

Iza stavka 11. dodaje se novi stavak 12. koji glasi:

»(12) Podatke iz stavka 11. ovoga članka UAIF je dužan dostaviti:

a) za fondove za gospodarsku suradnju, za zadnji dan svakog polugodišta u izvještaju iz stavka 10. ovoga članka,

b) za ostale AIF-ove iz stavka 11. ovoga članka, za dan za koji je UAIF dužan izračunati neto vrijednosti imovine tog AIF-a.«

Dosadašnji stavci 12. do 16. postaju stavci 13. do 17.

Članak 3.

U članku 6. stavku 6. riječi »AIF-a rizičnog kapitala i AIF-a poduzetničkog kapitala« zamjenjuju se riječima »fonda za gospodarsku suradnju« a broj »8.« zamjenjuje se brojem »10.«.

Iza stavka 6. dodaje se novi stavak 7. koji glasi:

»(7) Rok za dostavu izvještaja iz članka 12. točke b) ovoga Pravilnika je istovjetan onome za dostavu izračuna neto vrijednosti imovine tog AIF-a.«.

Dosadašnji stavci 7. i 8. postaju stavci 8. i 9.

Članak 4.

U članku 7. stavku 1. iza riječi »upravlja« dodaju se riječi »,kada je to primjenjivo,«.

U stavku 2. iza riječi »te« dodaju se riječi: »,kada je primjenjivo«, riječi »AIF-a rizičnog kapitala i AIF-a poduzetničkog kapitala« zamjenjuju se riječima »fonda za gospodarsku suradnju« a iza broja »10.« dodaju se riječi »te podatke iz članka 5. stavka 11.«.

Članak 5.

U članku 8. stavku 3. iza riječi »revidirane godišnje izvještaje i« dodaju se riječi »kada je to primjenjivo«.

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/21-02/02

Urbroj: 326-01-70-72-21-1

Zagreb, 9. prosinca 2021.

Predsjednik
 Upravnog vijeća
 dr. sc. Ante Žigman, v. r.